

**3/6/2013**

Αγαπητοί/ές φίλοι/ες.

Πριν από την απάντηση στα τρία ερωτήματα τα οποία θέτετε στην επιστολή σας της 30/5/2013, θα θέλαμε να σας ενημερώσουμε σχετικά με την θέση του ΣΥΡΙΖΑ-ΕΚΜ για την Πρωτοβάθμια Υγεία: Πάγια θέση του πολιτικού μας χώρου και απόλυτη προτεραιότητα είναι η ενίσχυση της Δημόσιας Υγείας, τα διοικητικά αυτόνομα νοσοκομεία και η στελέχωσή τους και η ενίσχυση του εξοπλισμού τους με γνώμονα τις τοπικές ανάγκες.

 Πάνω σε αυτές τις βασικές αρχές κινούνται τα αρμόδια όργανα του χώρου μας, οι βουλευτές μας και οι τοπικές οργανώσεις.

Ταυτόχρονα επιθυμούμε να διευκρινίσουμε και να σας ενημερώσουμε ότι, σαν πολιτικός χώρος της αριστεράς, η δραστηριότητα των κεντρικών οργάνων και επιτροπών, η κοινοβουλευτική δραστηριότητα και η δραστηριότητα των τοπικών οργανώσεων νοούνται και κινούνται μέσα στο ίδιο, ενιαίο πλαίσιο υποστήριξης των αιτημάτων και διεκδικήσεων των τοπικών κοινωνιών.

Σχετικά με τα τρία ερωτήματα τα οποία μας θέτετε στην επιστολή σας της 30/5/2013, σας ενημερώνουμε:

1. Στην συγκέντρωση της Παρασκευής 7/6 θα παρευρίσκονται οι βουλευτές Γιάννης Ζερδελής (Ν. Λέσβου), Αγνή Καλογερή (Ν. Σάμου) και Ανδρέας Ξανθός (βουλευτής Ρεθύμνου και υπεύθυνος του Τμήματος Υγείας του ΣΥΡΙΖΑ-ΕΚΜ).

Σας ενημερώνουμε ακόμη ότι τις επόμενες ημέρες θα επιδιώξουμε (και θα σας ενημερώσουμε άμεσα) συναντήσεις με στελέχη του πολιτικού μας χώρου σε ακόμη υψηλότερο επίπεδο.

1. Η τακτική του ΣΥΡΙΖΑ-ΕΚΜ, όταν αναπτύσσονται διεκδικητικές δράσεις σε τοπικό επίπεδο από φορείς, πολίτες, σωματεία, συλλόγους, επιτροπές κλπ. είναι η συμμετοχή και συνδρομή του με την δραστηριοποίηση των μελών και φίλων του όχι κάτω από τις σημαίες και τα πανώ του χώρου αλλά ατομικά, σαν πρόσωπα, μέσα από τα σωματεία, τους συλλόγους, τις επιτροπές αυτές. Θεωρούμε ότι αυτό αποτελεί μια στάση σεβασμού της αυτονομίας των τοπικών κινημάτων.

Σε αυτή την λογική ακριβώς κινήθηκε και με τον τρόπο αυτό έδρασε και η Τοπική Οργάνωση του ΣΥΡΙΖΑ-ΕΚΜ.

Πρόσθετα σας αναφέρουμε ότι η Τοπική Οργάνωση πολλές φορές έχει εκδώσει Δελτία Τύπου για το θέμα του Νοσοκομείου Λήμνου, ανακοινώσεις συμπαράστασης και καλέσματα συμμετοχής των πολιτών της Λήμνου στις δράσεις της Οργανωτικής Επιτροπής των τοπικών φορέων (4/9/12, 6/11/2012, 7/11/12, 23/11/2012, 30/11/12, 14/1/13, 8/4/13, 27/5/13)

1. Όσον αφορά το 3ο ερώτημά σας, σχετικά με τις ενέργειες του βουλευτή του ΣΥΡΙΖΑ-ΕΚΜ ν. Λέσβου, Γιάννη Ζερδελή:

Α) Από τον Ιούλιο του 2012, ο βουλευτής έχει επισκεφθεί την Λήμνο επτά φορές. Πάντα και σε κάθε μια συνάντηση ο βουλευτής και η Τοπική Επιτροπή προγραμμάτισαν και πραγματοποίησαν συναντήσεις με τον Δήμο Λήμνου, με τους εκπροσώπους των δύο σωματείων του Νοσοκομείου Λήμνου και με τους εργαζόμενους στο νοσοκομείο. Στις συναντήσεις αυτές ο βουλευτής και η Tοπική Οργάνωση ενημερώνονταν κάθε φορά για την εξέλιξη της υπόθεσης και ταυτόχρονα ενημέρωναν για τις ενέργειες του ΣΥΡΙΖΑ-ΕΚΜ προς την κατεύθυνση επίλυσης του ζητήματος.

Β) - Στις 19/11/2012 ο βουλευτής καταθέτει επίκαιρη ερώτηση σχετικά με το Νοσοκομείου Λήμνου.

 Η ερώτηση δεν απαντήθηκε ποτέ, μιας και ο Υπουργός Υγείας, την ημέρα της

 συζήτησης, επικαλέστηκε κώλυμα και δεν παραβρέθηκε.

 - Στις 21/5/2013 καταθέτει 2η επίκαιρη ερώτηση σχετικά με την μη εφαρμογή της

 Απόφασης του ΚΕΣΥΠΕ και την κατάργηση των οργανικών θέσεων στο

 Νοσοκομείο. Ως γνωστόν, η απάντηση ουσιαστικά ήταν αρνητική, με

 αποτέλεσμα να οδηγήσει στη συνέχιση των κινητοποιήσεων και στο

 προγραμματισμένο διήμερο κινητοποιήσεων για τις 7-8/6/2013 στην Αθήνα.

Τέλος, θεωρούμε σκόπιμο να σας αναφέρουμε ότι συμφωνούμε απόλυτα με την ενέργειά σας να καλέσετε τις τοπικές οργανώσεις των κομμάτων να ενημερώσουν σχετικά με τα τρία ζητήματα που αναφέρετε στην επιστολή σας.

Θεωρούμε όμως επίσης σκόπιμο να προτείνουμε, ταυτόχρονα με την επιστολή-απάντηση των κομμάτων και την παρουσία και έκθεση των απόψεων «δια ζώσης» στην συνάντησή σας. Η πρόταση-αίτημα αφορά την προσεχή συνεδρίαση της Οργανωτικής Επιτροπής και αποσκοπεί στην καλύτερη, δημιουργικότερη και πιο αποτελεσματική επικοινωνία και ενημέρωση.

Καλή δύναμη σε όλους σας(μας).

 Η Προσωρινή Γραμματεία του ΣΥΡΙΖΑ-ΕΚΜ Λήμνου.